মুক্তিযুদ্ধে আমাদের দেশ এক চরম মূল্য দিয়েছে। সে সময় পাকিস্তান বাহিনী এবং তাদের এদেশীয় দোসর জামায়াতে ইসলামী-রাজাকার-আলবদর-আল-শামসরা দেশব্যাপী চালিয়েছে যাবতীয় ধরণের গণহত্যা, মানবতা বিরোধী অপরাধ, এবং যুদ্ধাপরাধের তান্ডব। তাই দেশ স্বাধীন হবার পর থেকেই গত ৪১ বছর ধরে পুরো জাতি সেই সব অপরাধের বিচারের অপেক্ষায় রয়েছে। এর সাথে জড়িত যে মূল্যবোধগুলোকে সেই শুরু থেকে পুরো জাতি বহন করে চলেছে তার অন্যতম হল বিচারহীনতার সংস্কৃতির সমূল উৎপাটন এবং আইনের শাসন প্রতিষ্ঠা। এমন মূল্যবোধ যে জাতি ধারণ করে বা করতে চায়, তার সাথে ১৯৭৩ সালের মুক্তিযোদ্ধাদের দেয়া ইনডেমনিটি বা দায়মুক্তি সাংঘর্ষিক নয়, কারণ, এখানে এই নির্দিষ্ট দায়মুক্তিটির পটভূমি, ব্যাপ্তি, উদ্দেশ্য এবং প্রয়োজন পরবর্তীকালের ন্যাক্কারজনক ইনডেমনিটিগুলোর প্রতিটি থেকে গুণগতভাবেই সম্পূর্ণ আলাদা।